钦定古今图书集成/理学汇编/文学典/第198卷 > 《续思颍诗序》前人
## 钦定古今图书集成/理学汇编/文学典/第198卷 > 《续思颍诗序》前人

皇祐二年，余方留守南都，已约梅圣俞买田于颍上。
其诗曰：“优游琴酒逐渔钓，上下林壑相攀跻。及身强
健始为乐，莫待衰病须扶携。”此盖余之本志也。时年
四十有四。其后丁家艰，服除还朝，遂入翰林为学士。
忽忽七八年间，归颍之志虽未遑也，然未尝一日少
忘焉。故其诗曰：“乞身当及强健时，顾我蹉跎已衰老。”
盖叹前言之未践也，时年五十有二。自是误被选擢，
叨尘二府，遂历三朝。盖自嘉祐治平之间，国家多事，
固非臣子敢自言其私时也。而非材窃位，谤咎已盈，
赖天子仁圣聪明，辨察诬罔，始终保全，其出处。俯仰，
十有二年，今其年六十有四，盖自有蹉跎之叹，又复
一纪矣。中间在亳，幸遇朝廷无事，中外晏然，而身又
不当责任，以谓臣子可退无嫌之时，遂敢以其私言。
天子恻然，闵其年犹未也，谓尚可以勉，故奏封十上，
而六被诏谕，未赐允俞。今者蒙上哀怜，察其实病且
衰矣，既不责其避事，又曲从其便，私免并得蔡，俾以
偷安。此君父廓大度之宽仁，遂万物之所欲，覆载含
容养育之恩也。而复“蔡颍连疆，因得以为归老之渐，
冀少偿其夙愿，兹又莫大之幸焉。”初，陆子履以余自
南都至在中书所作十有三篇为《思颍诗》，以刻于石，
今又得在亳及青十有七篇以附之。盖自南都至在
中书十有八年而得十三篇，在亳及青三年而得十
有七篇，以见余之年益加老，病益加衰，其日渐短，其
心渐“迫。故其言愈多也。”庶几览者知余有志于强健
之时。而未偿于衰老之后。幸不讥其践言之晚也。